**Made in Denmark**

**Mål for forløbet:**

Det er vigtigt i forløbet ”Made in Denmark”, at den enkelte elev:

* opnår kendskab til og fortrolighed med den nye arbejdsform på Frem10
* lærer værkstederne at kende og få indsigt i, hvordan man kan bruge disse
* opnår indblik i danske produkter og virksomheder samt deres vej til succes
* opnår kendskab til verdenskendte danskere inden for forskellige områder
* får forståelse for reklamens opbygning og effekt på forbrugere
* får mulighed for selv at ideudvikle og øve sig i nytænkning

**Mål for projektet:**

Det er vigtigt i projektarbejdet under forløbet ”Made in Denmark”, at

* gruppen opleves som en helhed med et fælles ansvar, hvor den enkelte bidrager med så meget som muligt
* eleverne opsøger og bruger vejledning konstruktivt til at udvikle projektet og komme så langt som muligt
* eleverne arbejder med egne og andres ideer og øver sig i at nytænke og tænke anderledes
* alle i gruppen bruger den viden og de begreber, de har tilegnet sig i Fag på tværs (fx viden om og brug af reklamer, argumentation, salgsstartegier, håndværksfagligt arbejde osv.)
* produktet er gennemarbejdet og velovervejet
* alle i gruppen har en vigtig rolle i fremlæggelsen

**Projektbeskrivelse:**

Projektet laves i studiegrupperne, som de har haft i forløbet ”Made in Denmark”.

Studiegruppen skal fremstille et produkt samt lave en markedsføring af produktet i Danmark og i udlandet. Markedsføringen skal bestå af en trykt reklame og en reklamefilm på to forskellige sprog. Gruppen skal skriftligt udforme argumenterne og overvejelserne bag produktet og markedsføringen.

Studiegruppen skal udvikle ideen til og gennemtænke et produkt. Gruppen skal arbejde håndværksfagligt i udarbejdelsen af produktet og tegne det i SketchUp.

Studiegruppen skal planlægge og gennemføre en præsentation på 15 minutter af produktet og en markedsføring af dette for dele af klassen og eventuelle forældre. Lærerne og tilhørerne er chefer for forskellige firmaer, der skal overbevises om, at produktet kan sælges og sættes i produktion.

Studiegruppen skal selv opsøge vejlederen i løbet af ugen og bruge vejledningen konstruktivt og udviklende. Vær opmærksom på, hvornår din vejleder er til stede.

Torsdag formiddag holder studiegruppen prøvefremlæggelse for deres vejledningslærer.

Hele projektet bliver vurderet ud fra de beskrevne mål, og hver enkelt modtager en skriftlig udtalelse efter projektets afslutning. Udtalelsen er en gruppeudtalelse med evt. individuelle kommentarer.

**Fremlæggelser torsdag aften i uge 41 (10. oktober):**

15 minutters oplæg + 5 minutter til spørgsmål og respons.

**Overblik over krav:**

* Udvikling af ide til produkt
* Markedsføringen skal indeholde en trykt reklame og en reklamefilm på to forskellige sprog
* Skriftlige overvejelser bag hele processen
* Håndværksfagligt arbejde i forbindelse med produktet (3D print undtaget i dette projekt)

**Deadlines:**

* **Onsdag formiddag** vises et udkast til reklamefilmen til vejlederen, som giver respons. Responsen skal bruges konstruktivt, og I kan derfor forvente at skulle lave rettelser i jeres udkast!
* Skriftlig opgave, trykt reklame og reklamefilm samt noter og PowerPoint fra fremlæggelsen afleveres lige **efter fremlæggelsen**